РЕПУБЛИКА СРБИЈА

ГРАД НИШ

ГРАДСКА ОПШТИНА ПАНТЕЛЕЈ

Општинска управа

Број:

Датум: 12.05.2017. године

# З А П И С Н И К

са седнице Комисије за разматрање предлога пројеката и утврђивање предлога расподеле средстава по Конкурсу за суфинансирање пројеката за остваривање јавног интереса у области јавног информисања на територији Градске општине Пантелеј у 2017. години, одржане дана 10.05.2017. године, у просторијама Општинске управе Градске општине Пантелеј, са почетком у 9,00 часова.

Седници су присуствовали сви именовани чланови Комисије: Радоман Ирић-представник Коалиције новинарских удружења Србије (НУНС, НДНВ), Велибор Петковић-медијски стручњак (Филозофски факултет - департман за комуникологију и новинарство), Биљана Љубисављевић-представник Друштва новинара Ниша.

Записник је водила Драгана Михајловић из Одсека за послове кабинета председника Општине.

# Чланови Комисије су предложили и једногласно усвојили следећи

# Д Н Е В Н И Р Е Д

1. Избор председника Комисије,
2. Предлог расподеле средстава за суфинансирање пројеката за остваривање јавног интереса у области јавног информисања на територији Градске општине Пантелеј у 2017. години,
3. Разно
4. ПРВА ТАЧКА ДНЕВНОГ РЕДА

На предлог члана Комисије, Велибора Петковића, уз сагласност осталих чланова, за председника Комисије изабран је Радоман Ирић због респектабилног професионалног искуства у новинарству и стеченог искуства у раду Комисије за оцењивање медијских пројеката у Министарству културе и у више општина у овом делу Србије.

1. ДРУГА ТАЧКА ДНЕВНОГ РЕДА

Комисија је најпре констатовала да је у свим аспектима Конкурс Градске општине Пантелеј за медијске пројекте у 2017.години расписан и спроведен у складу са Законом и Правилником о суфинансирању пројеката за остваривање јавног интереса у области јавног информисања као и препорукама струке окупљене у Коалицији новинарских и медијских удружења која еснафски заинтересовано прати све актуелне јавне позиве ове врсте. Посебно је апострофирана и високо оцењена листа тема од јавног интереса у области јавног информисања ГО Пантелеј, која је саставни и обавезни део Конкурса, због плурализма понуђених тема и препознатљивог интереса грађана да о томе буду јавно информисани, што је резултат усвојеног механизма за утврђивање јавног интереса у области јавног информисања и доследно спроведеног процеса дефинисања тема кроз одржане јавне расправе и непосредно учешће грађана и грађанских удружења, односно шире јавности у том процесу. Такође је констатовано да је стручна служба Градске општине Пантелеј професионално одрадила претходни, припремни део посла у смислу провере исправности конкурсне документације (укључујући и поступак допуне) и усклађености са назначеним условима Конкурса.

На предлог члана Комисије, Биљане Љубисављевић о методологији рада, чланови Комисије су најпре разврстали све приспеле пројекте према врсти медија. Констатовано је да се на Конкурс, у складу са прописаним условима, јавило шест телевизијских кућа, четири радијске, три штампана медија, седам продукцијских кућа /ПР,агенција/ и десет инернет портала са пројектима производње медијских садржаја (намена средстава, тачка1) као и да је достављен један пројекат из домена организовања и учешћа на стручним, научним и пригодним скуповима, унапређења професионалних и етичких стандарда у области јавног информисања (намена средстава, тачка 2).Комисија је дакле пред собом имала укупно 31 пројекат.

Пре него што је приступила разматрању и оцењивању поднетих пројеката, Комисија је једногласно одлучила да се , у складу са Правилником и условима Конкурса, одбаци пројекат чији је подносилац Удружење РТВ Бум 018, Радио Бум 018, који нема право учешћа, јер добијена средства у претходном периоду, намењена пројектном суфинансирању, нису оправдана у пројектном року, у прописаној форми наративног и финансијског извештаја, и поред званично упућене опомене, о чему је општинска стручна служба предочила потребне доказе.

Чланови Комисије, Велибор Петковић и Биљана Љубисављевић сагласили су се са предлогом председника Комисије, Радомана Ирића у погледу смерница којима ће се руководити Комисија у оцењивању поднетих пројеката, у смислу сагледавања заступљености свих облика медија, разноврсности и релевантности обрађених тема са становишта јавног интереса и видљивости односно доступности информативних садржаја најширој популацији грађана Општине Пантелеј.Такође је предочио још пар важних напомена - да као један од кључних критеријума за оцењивање медијских пројеката треба вредновати број конзумената који примају одређену информацију, односно садржај који се емитује и да се у јавни интерес свакако не може сврстати ауторска накнада за употребу музике, накнада за коришћење фреквенције и слични трошкови.

Члан Комисије, Велибор Петковић нагласио је специфичност Градске општине Пантелеј у погледу подељености на уже урбано и доста разуђено рурално подручје као фактор утицаја на медијску покривеност и опредељеност популације према појединим врстама медија. Томе је додао оцену да медијска и тематска разноврсност поднетих пројеката обезбеђује пожељну равнотежу и подмирује потребе за јавним информисањем целокупне популације житеља ове Општине, уз запажање да је, упркос великим осцилацијама у квалитету поднетих пројеката уочљив напредак у вештинама писања пројеката.

С обзиром да су свим члановима Комисије дати на увид приспели пројекти и буџети пројеката, у складу са Правилником, сваки члан Комисије независно је обављао оцењивање, за сваки пројекат и по сваком од наведених општих и специфичних критеријума. Чланови Комисије најпре су изнели своја запажања и оцене разматраних пројеката, са детаљним образложењем, а затим је уследило усаглашавање без опречних ставова и заједничка процена у погледу расподеле опредељених средстава за област јавног информисања.

Председник Радоман Ирић, у име свих чланова Комисије, у сумарном излагању најпре се осврнуо на неколико карактеристичних запажања у вези предметног Конкурса - за суфинансирање медијских пројеката на овом Конкурсу опредељено је 1.400.000,00 динара, што је у границама буџетских могућности ове Градске општине за полугодишњи период имлементације пројеката и у складу са препоруком из Правилника о процентуалном износу средстава за ову намену из годишњег буџета. Збирно, учесници Конкурса са пројектним буџетима потражују 7.669.251,00 динар или око пет и по пута више него што су оглашена расположива средства за ову намену. Пројектовани буџети на максималан оглашени износ по једном пројекту, код великог броја апликаната указују на тенденцију претенциозног и рекло би се, произвољног буџетирања. Из наведених разлога ревизија поднетих буџета постаје неминовност код свих пројеката односно за све њихове подносиоце. Смањивање пројектних буџета се такође намеће из разумљивог настојања да се сагледа што већи број пројеката, због разноврсности медија, жанрова, обрађених тема и уложеног труда. Чињеница да су поједини апликанти у својим пројектима премашили опредељени максимални износ буџета по пројекту и задате рокове за имплементацију, као одраз небрижљивог читања Конкурса и занемаривања конкурсних услова, укључујући и веродостојна сазнања да се са потпуно идентичним пројектом конкурише код више расписивача (у више општина) или код ГО Пантелеј већ две године заредом, такве пројекте, према једногласној одлуци Комисије, квалификује за одбијање.

У настваку дискусије, наглашен је заједнички став да је, приликом утврђивања предлога за расподелу средстава, Комисија ценила све критеријуме наведене у конкурсу, нарочито вреднујући меру у којој је предложена пројектна активност подобна да оствари јавни интерес у области јавног информисања грађана Општине Пантелеј као и приврженост професионалним и етичким кодексима и медијским стандардима.

Што се тиче специфичних критеријума за оцењивање пројеката, Комисија је ценила релеватност обрађење теме од јавног интереса на територији Општине Пантелеј, степен рационалности пројектног суфинансирања кроз однос предложених трошкова и очекиваних резултата и покривеност подручја емитовања-дистрибуције медијског садржаја односно доступност медијских садржаја свим грађанима ове општине а као корективни фактор цењена је усклађеност са стратешким документима Општине Пантелеј, вредносним нормама цивилног друштва и европским тековинама на локалу.

Такође, Комисија је предложила да се средства не додељују свим подносиоцима пројеката већ само најбоље оцењеним од стране чланова Комисије, са становишта свих критеријума из конкурса. У групи пројеката који нису подржани из свих претходно наведених разлога, издвајају се пројекти који предвиђају продукцију документарних и промотивних филмова а који се препоручују за конкурсе код других фондера из разлога што се кроз предложену филмску производњу медијског садржаја и начин његовог пласмана (углавном преко једног истог тв емитера) не може постићи задовољавајући јавни интерес у јавном информисању грађана Општине Пантелеј.

С обзиром да је на Конкурс ГО Пантелеј са скромним буџетом од 1.400.000,оо динара за половину 2017. године регуларно достављено 30 пријава са потраживаним пројектним буџетима који вишеструко премашују овај износ (укупан буџет свих поднетих пројеката износи 7.669.251,00 динар) Комисија је једногласно утврдила следећи Предлог за расподелу средстава за суфинансирање медијских пројеката:

|  |  |  |  |  |  |
| --- | --- | --- | --- | --- | --- |
|  | **Учесник** | **Назив пројекта** | **Износ тражених средстава из прој.буџета** | **Износ одобрених средстава** | **Напомена** |
| 1. | Invictus media, d.o.o. Београд,СтудиоБ,ТВ | Водич кроз дијабетес | 360. 000,00\* | - | Премаш рок 12мес.и мах.износ буџ |
| 2. | ENTER TV DOO Nis | Домаћин за пример | 171.700,00 | - | 5ем,5.мес.до краја 2017.\* |
| 3. | RTV Belle amie Д.О.О. Ниш, ТВ | Искористи шансу! | 300.000,00 | 200.000,00 | 16мед.садрж. у пр.року,5м |
| 4. | Zona plus D.О.О. ТВ | Предузетник, тим се дичим! | 300.000,00 | 200.000,00 | 3 емисије, у пр.року. 6мес. |
| 5. | Kopernikus cable network, D.O.O. Niš ТВ | Кораци добре праксе ГО Пантелеј | 300.000,00 | 200.000,00 | 6+6ем.за 3мес у прој.року 6м |
| 6. | Народне новине,  Д.О.О.Ниш | Пантелеј, фабрика хране и вина | 300.000,00 | 120.000,00 | 12 новинских текстова, илистр./5мес. |
| 7. | Академски лист PRESSING,СИИЦ | Академски лист PRESSING | 300.000,00 | 40.000,00 | Два броја и текст.на порт. |
| 8. | Удр.Хуманис Ниш, часопис, Слово југа | Културна ризница Општине Пантелеј-у сусрет јубилеју 800 г.крунисања Стефана Првовенч. | 315.000,00\* | - | Премашен мах.износ буџета |
| 9. | RTV Belle amie Д.О.О.Ниш, Радио | Јачање цивилног сектора и грађанског активизма на Пантелеју | 300.000,00 | 30.000,00 | 25мед.форми у прој.року, 6м |
| 10. | Радио City O.Д.Ниш | Да њих није било, Ниш би био -Ништа | 288.000,00 | 30.000,00 | 10 р.ем./15ми +10веб.тек.5м |
| 11. | Радио Глас, Епархија нишка СПЦ | Веронаука на радију | 114.000,00 | 30.000,00 | 8р.ем./по45минута и 2преса |
| 12.? | Удружење РТВ Бум 018, Радио Бум 018 | Бум на Пантелеју | 167.300,00 | Одбачен прој. | 20 садр.по 60мин, 4мес. 15.8- 15.12. |
| 13. | City marketing centar Niš, Инф.портал Нишке вести | Упознајте Пантелеј | 300.000,00 | 40.000,00 | 30 објава за 5 месеци, у прој.року |
| 14. | НИВЕБИА ДОО Ниш, портал GRADJANIN.RS | Информисање грађана о развојним пројектима ГО Пантелеј | 300.000,00 | 40.000,00 | 42 мед.садрж/ инт.чланка за 6мес |
| 15. | Радња за рачунарско програмирање „SIMPLE LOOK“ Сврљиг, портал Нишке новине | Туристичка разгледница Општине Пантелеј | 120.000,00 | - | 15 прилога са пратећим фото илустр. у року од 6 мес, нејасна форма |
| 16. | ПР/Рачунарско програмирање «СофтАрт», портал «Нишки портал» | Општина Пантелеј:Озбиљна и одговорна проевропска општина...(јавна и мед.през.прог IPARD, биће расписан 2017.)? | 246.000,00 | - | 6 емис. током 3мес.ав-окт. |
| 17. | Медијски истраж. центар, интернет портал,www.mic.org.rs | Церјанска пећина-туристичко адреналински потенцијал Општине Пантелеј | 224.000,00 | - | 4 видео прил./ 10/15мин,120фото,4 текста, 6 мес.пр.пер. |
| 18. | Радио City O.Д. Интернет портал кликНИ | Треба знање за дуално образовање | 288.000,00 | - | 10 веб репорт. и 10 радио ем. 15мин.дост.на веб подкасту |
| 19. | Радио City O.Д.Интернет портал City on line | Речник обичних потреба | 288.000,00 | 30.000,00 | 20рад.ем/3ми и 20 текст.на веб порталу |
| 20. | RTV Belle amie Д.О.О.Ниш, портал | Спорт у Пантелеју | 300.000,00 | - | 15 текстова за 5 мес.у пр. рок |
| 21. | Јужне вести / Simplicity d.o.o. | Ово је Пантелеј \*/ идентичан пројекат као у 2016./ | 341.000,00\* | - | Премаш.мах. износ буџета, рок импл.8мес |
| 22. | Удружење Маркер, Ниш, портал Мегафон | Пантелејским стазама | 254.976,00 | 30.000,00 | 8 видео записа 5 мес.у пр.рок |
| 23. | Капитал магазин- студ.веб сервис www.kapitalmagazin.rs | Активирај се за бољи Пантелеј | 100.000,00 | - | 5 текст.месеч и 10 текс.за 4 месеца у року |
| 24. | Новости дана.РС ДОО Ниш/Прив.субј портал | Од идеје до посла | 270.000,00 | - | 24 мед.садрж. 20тек+4видео записа, 8мес? |
| 25. | NTV | Заштита права пацијената и превентива | 300.000,00 | 200.000,00 | 16 емисија за 4 месеца + 20 прилога |
| 26. | Агенција за телевизијску продукцију «South side», Ниш, емит.Тв | Лидери рурлног развоја Пантелеја | 239.500,00 | 40.000,00 | 30мед.садрж.  Током пр.рока |
| 27. | Radnja za tv.produkc. SOUTH MEDIA(PR, Branislav Ignjatovic | Спорт у Пантелеју 2017. наставак серијала о спорту и рекр.на СОС каналу/Спорт јиС | 176.000,00 | 40.000,00 | 16 прилога и репорт./5мин током рока |
| 28. | ПРАгенција за прод. Тв програма, Прод. Наиса Ниш,ем.ТвЗ | Туристички потенцијали Општине Пантелеј | 260.000,00 | - | 3 филма по 20 мин, у пр.року |
| 29. | Агенцја за марк.граф.изд.и продук.делатн. City marketing centar Niš | Живот без граница | 148.000,00 | - | Филм 40 мин.  3месеца импл. |
| 30. | Агенција Медиум тим, ПР | Неисцрпна богатства Градске општине Пантелеј | 275.475,00 | - | 8 мед.садрж. 1 филм и 7 репорт. 4мес. |
| 31. | Media i reform centar  Ниш | Унапређење квалитета извештавања медија о темама од јавног интереса за грађане Општине Пантелеј | 189.600,00 | 120.000,00 | Од маја до краја 2017. |

3. ТРЕЋА ТАЧКА ДНЕВНОГ РЕДА

У оквиру треће тачке дневног реда Комисија је изнела следећа важнија запажања и препоруке за подносиоце пројеката:

- Заједничко за већину подносилаца медијских пројеката (посебно оних који по први пут конкуришу код ове Општине) је недовољно искуство у писању пројеката због чега се препоручује одговарајућа едукација и стицање вештина за опис пројектних активности, савладавање методологије израде пројеката и пројектног буџетирања. Као редак, позитиван пример зналачки написаних пројеката (наративни део), Комисија издваја пројекте City радија и два портала чији је оснивач ова медијска кућа.

-Уочена већинска уједначеност пројектних буџета, углавном до максималног износа по пројекту који је назначен у Конкурсу, указује на нереално буџетирање у односу на врсту медија и укупно опредељени износ средстава за медијске пројекте у 2017. који је такође назначен у Конкурсу. Разумљиво, препоручује се реалније пројектовање буџета, нарочито код пројеката истог оснивача више медија и фокусирање на трошкове производње медијског садржаја уместо на пратеће материјалне трошкове.

-Као посебно важну напомену Комисија издваја препоруку да се пажљивије испрати садржај Конкурса и обрати пажња на све важне аспекте Конкурса (временски период трајања пројекта, износ средстава за суфинансирање пројеката, критеријуми за оцењивање...) који су од директног утицаја на вредновање поднетог пројекта.

-У духу добре професионалне праксе, свим медијима чији су пројекти одобрени Комисија сугерише успостављање устаљене периодике презентовања медијског садржаја који се суфинансира, са прецизно утврђеним и најављеним терминима тих рубрика, учесталију периодику разбијањем укупно предвиђеног времена/минутаже на више краћих рубричких целина, како би се постигла ефективнија информисаност грађана о темама за које су непосредно заинтересовани, као примарни циљ и сврха пројектног суфинансирања јавног интереса у области јавног информисања.

Седница Комисије завршена је у 18 часова.

Записничар

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Драгана Михајловић

КОМИСИЈА

Радоман Ирић, председник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Велибор Петковић, члан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Биљана Љубисављевић, члан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_